საბაზრო ანარქიზმი
თავისუფალი საბაზრო ანარქიზმი ან საბაზრო ანარქიზმი (ასევე ცნობილია როგორც თავისუფალი საბაზრო ანტი-კაპიტალიზმი და თავისუფალი ბაზრის სოციალიზმი) — ანარქიზმის განშტოება, რომელიც მხარს უჭერს თავისუფალი ბაზრის ეკონომიკურ სისტემას ადამიანებს შორის ნებაყოფლობითი ურთიერთობების საფუძველზე, ყოველგვარი ძალდატანების გარეშე, რაც თავის თავში მოისაზრებს სახელმწიფოს გაუქმებას. ის არის ინდივიდუალისტური ანარქიზმის, მემარცხენე-ლიბერტარიანიზმის და ლიბერტარიანული სოციალიზმის ფორმა და ემყარება მიუტუალიზმს და ინდივიდუალისტური ანარქიზმის სხვა ეკონომიკურ თეორიებს, რომლებიც, ძირითადად, შეერთებულ შტატებში განვითარდა. მემარცხენე საბაზრო ანარქიზმი წარმოადგენს თავისუფალი საბაზრო ანარქიზმის თანამედროვე განშტოებას, რომელიც დაფუძნებულია თავისუფალი საბაზრო ანარქიზმის თეორიაზე. იგი, ძირითადად, ასოცირდება ისეთ მემარცხენე ლიბერტარიანელ თეორეტიკოსებთან როგორებიც არიან კევინ კარსონი და გარი ჩარტერი, რომლებიც თავს ანტი-კაპიტალისტებად და სოციალისტებად თვლიან. სემუელ ედუარდ კონკინ III-ის აგორიზმი არის მემარცხენე საბაზრო ანარქიზმის სფერო, რომელიც ასოცირდება მემარცხენე ლიბერტარიანიზმთან შეერთებულ შტატებში და თავისი არსით გულისხმობს კონტრ-ეკონომიკას. მეორეს მხრივ, ანარქო-კაპიტალისტები ხაზს უსვამენ კერძო საკუთრების ლეგიტიმურობას და პრიორიტეტს, პირად საკუთრებასა და პროდუქტიულ ქონებას შორის ყოველგვარი განსხვავების გარეშე და აღწერენ მას, როგორც ინდივიდუალური უფლებების განუყოფელ კომპონენტს და თავისუფალ საბაზრო ეკონომიკას. ზოგჯერ ანარქო-კაპიტალიზმს მოიხსენიებენ თავისუფალი ბაზრის ანარქიზმის, ან უბრალოდ, საბაზრო ანარქიზმის სინონიმად, თუმცა ანარქისტული მოძრაობის შიგნით, ასევე, არსებობს ძლიერი მიმდინარეობა, რომელიც ანარქო-კაპიტალიზმს არ მიიჩნევს ანარქისტული მოძრაობის ნაწილად, რადგან ანარქიზმი ისტორიულად ანტი-კაპიტალისტური მოძრაობაა და იგი თვისობრივად განსხვავდება კაპიტალიზმისგან. ანარქო-კაპიტალიზმის ერთ-ერთი ფუძემდებელი მარი როტბარდი ამტკიცებდა, რომ ინდივიდუალისტური ანარქიზმი განსხვავდება ანარქო-კაპიტალიზმისა და სხვა კაპიტალისტური თეორიებისგან, რადგან ინდივიდუალისტური ანარქისტები ინარჩუნებენ ღირებულების შრომით თეორიას და სოციალისტურ დოქტრინებს. თავისუფალი საბაზრო ანარქიზმი შეიძლება ეხებოდეს მრავალფეროვან ეკონომიკურ და პოლიტიკურ კონცეფციებს, მაგალითად, ინდივიდუალისტური ანარქისტებისა და ლიბერტარიანელი სოციალისტების მოსაზრებებს.